หุ้นยุโรปปิดบวกรับข้อมูลศก.สหรัฐแข็งแกร่ง
ตลาดหุ้นยุโรปปิดบวกเมื่อคืนนี้ (18 ส.ค.) ขานรับข้อมูลของทางการสหรัฐที่ระบุว่า ตัวเลขการเริ่มต้นสร้างบ้านเดือนก.ค.ปรับตัวเพิ่มขึ้นอย่างแข็งแกร่ง ซึ่งช่วยหนุนดัชนี Stoxx Europe 600 ปิดในแดนบวก อย่างไรก็ตาม ดัชนีตลาดหุ้นเยอรมนีและฝรั่งเศสปิดอ่อนแรงลง เนื่องจากการร่วงลงอย่างหนักของตลาดหุ้นจีนส่งผลให้นักลงทุนวิตกกังวลเกี่ยวกับแนวโน้มเศรษฐกิจจีน
19 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.2% ปิด (17 ส.ค.) ที่ 388.13 จุด, ดัชนี CAC-40 ตลาดหุ้นฝรั่งเศสปิดที่ 4,971.25 จุด ลดลง 13.58 จุด หรือ -0.27%, ดัชนี DAX ตลาดหุ้นเยอรมันปิดที่ 10,915.92 จุด ลดลง 24.41 จุด หรือ -0.22% และดัชนี FTSE 100 ตลาดหุ้นลอนดอนปิดที่ 6,526.29 จุด ลดลง 24.01 จุด หรือ -0.37%
ดัชนี Stoxx Europe 600 ดีดตัวขึ้นขานรับรายงานของกระทรวงพาณิชย์สหรัฐที่ระบุว่า ตัวเลขการเริ่มต้นสร้างบ้านเดือนก.ค.เพิ่มขึ้น 0.2% จากเดือนก่อนหน้า สู่ระดับ 1.21 ล้านยูนิต ซึ่งเป็นระดับสูงสุดนับตั้งแต่เดือนต.ค.2550 และบ่งชี้ว่าภาวะตลาดที่อยู่อาศัยของสหรัฐยังคงมีความแข็งแกร่ง
อย่างไรก็ตาม ตลาดหุ้นเยอรมนีและฝรั่งเศสปิดตลาดอ่อนแรงลงเนื่องนักลงทุนวิตกกังวลหลังจากตลาดหุ้นจีนร่วงลงอย่างหนัก โดยเมื่อวานนี้ ดัชนีเซี่ยงไฮ้คอมโพสิตร่วง 245.50 จุด หรือ 6.15% ปิดที่ 3,748.16 จุด
หุ้นกลุ่มเฮลธ์แคร์ดีดตัวขึ้น โดยหุ้นโนโว นอร์ดิสก์ และหุ้นไชร์ ต่างก็พุ่งขึ้นกว่า 1.6%, หุ้นกลุ่มเหมืองแร่ปรับตัวลง นำโดยหุ้นบีเอชพี บิลลิตัน และหุ้นแองโกล อเมริกัน ส่วนหุ้น RWE AG ซึ่งเป็นผู้ผลิตกระแสไฟฟ้ารายใหญ่ของยุโรป ร่วงลง 3.3% หลังนักวิเคราะห์ของโซซิเอเต เจเนอเรล ได้ปรับลดน้ำหนักความน่าลงทุนของหุ้นดังกล่าว